b'\n_START_ARTICLE_\nAdolph Tidemand\n_START_PARAGRAPH_\nAdolph Tidemand (14. elokuuta 1814, Mandal \xe2\x80\x93 25. elokuuta 1876, Oslo) oli norjalainen taidemaalari, joka sai innoituksensa kansanel\xc3\xa4m\xc3\xa4st\xc3\xa4 sek\xc3\xa4 talonpoikaisuudesta. H\xc3\xa4n maalasi kansallisromantiikan s\xc3\xa4vytt\xc3\xa4mi\xc3\xa4 maansa kansanel\xc3\xa4m\xc3\xa4\xc3\xa4 kuvaavia tauluja, kuten Morsiussaatto Hardangerin vuonolla (1848), Haugiaanit (1848), Yksin\xc3\xa4iset vanhukset (1849), Kaksintaistelu talonpoikaish\xc3\xa4iss\xc3\xa4 (1864) ja Uskonkiihkoilijat (1866). Yleens\xc3\xa4 Tidemandin ty\xc3\xb6t eiv\xc3\xa4t kuvaa tavallista arkip\xc3\xa4iv\xc3\xa4\xc3\xa4 vaan dramaattisia, juhlallisia tapahtumia. H\xc3\xa4n liittyi D\xc3\xbcsseldorfin romanttiseen koulusuuntaan ja oli H. Guden ohella D\xc3\xbcsseldorfin koulun pohjoismainen johtaja. Tidemand asui D\xc3\xbcsseldorfissa vuodesta 1845, mutta teki kotimaahansa matkoja kes\xc3\xa4ll\xc3\xa4. Kotimaanmatkoillaan h\xc3\xa4n tutki norjalaista kulttuuria maalaamistaan varten. Saksalaiset pitiv\xc3\xa4t h\xc3\xa4nen t\xc3\xb6it\xc3\xa4\xc3\xa4n eksoottisina.'